શ્રીનગર: દક્ષિણ કાશ્મીરના શોપિયાંમાં આજે વહેલી સવારે પેટ્રોલિંગ કરી રહેલા સુરક્ષા દળોની ટીમ પર આતંકવાદીઓએ કરેલા હુમલામાં ત્રણ જવાનો શહીદ થયા છે અને પાંચ ઘાયલ થયા છે. સાથે જ ફાયરિંગમાં એક સ્થાનિક મહિલાનું પણ મોત થયું છે. સરકારી સૂત્રોના જણાવ્યા અનુસાર સુરક્ષા દળોનો કાફલો આતંકવાદીઓ વિરુદ્ધ એક ઓપરેશન હાથ ધરીને પરત ફરી રહ્યો હતો ત્યારે રાત્રે ૨.૩૦ કલાકની આસપાસ ભારે શસ્ત્રોથી સજ્જ આતંકવાદીઓએ ફાયરિંગ શરૂ કરી દીધું હતું. આ ફાયરિંગમાં સુરક્ષા દળોના ત્રણ જવાનો શહીદ થયા હતા. ત્યાર બાદ સેનાએ આ વિસ્તારમાં સર્ચ ઓપરેશન હાથ ધર્યું હતું, પરંતુ આતંકવાદીઓ અંધારાનો લાભ ઉઠાવીને ફરાર થઈ ગયા હતા.